《苏武慢》
元代·冯尊师

试问禅关，参求无数，往往到头虚老。磨砖作镜，积雪为粮，迷了几多年少。

毛吞大海，芥纳须弥，金色头陀微笑。悟时超、十地三乘，凝滞四生六道。

谁听得、绝相岩前，无阴树下，杜宇一声春晓。曹溪路险，鹫岭云深，此处故人音窅。

千丈冰崖、五叶莲开，古殿帘垂香袅。免葛藤丛里，婆娑游子，梦魂颠倒。